भारत के आत्मसमर्पण से हैरान हैं गावस्कर, शास्त्री  
भारत ने चार टेस्ट मैचों की सीरीज में जिस तरह से इंग्लैंड के सामने घुटने टेके, उस पर गावस्कर और शास्त्री ने हैरानी जताई है।
भारत ने चार टेस्ट मैचों की सीरीज में जिस तरह से इंग्लैंड के सामने घुटने टेके, उस पर पूर्व भारतीय कप्तान सुनील गावस्कर और रवि शास्त्री ने हैरानी जतायी है। सीरीज में 0-3 से पिछड़ने के बाद भारत सचिन तेंदुलकर और अमित मिश्रा की जुझारू पारियों के बावजूद सोमवार को ओवल में चौथा टेस्ट मैच भी पारी और आठ रन से हार गया और इस तरह से इंग्लैंड क्लीनस्वीप करने में सफल रहा। ईएसपीएन क्रिकइन्फो टीम की कमेंट्री टीम में शामिल गावस्कर ने कहा, यह बेहद निराशाजनक है। सभी को उम्मीद थी कि यह बेहतरीन सीरीज होगी लेकिन भारत ने आसानी से आत्मसमर्पण कर दिया।  गावस्कर का मानना है कि सीरीज में नंबर एक का तमगा लेकर पहुंचा भारत अपेक्षाओं पर खरा नहीं उतर पाया। उन्होंने कहा, नंबर एक टीम इस तरह से नहीं खेलती। वे अमूमन करीबी अंतर से मैच गंवाती हैं इस तरह से नहीं। हो सकता है कि उनका रवैया गलत था।  शास्त्री ने कहा,  यह कई कारकों के संयोजन का परिणाम है जिसमें चोटें और खराब फार्म भी शामिल है लेकिन यह करारा झटका है। इस पूर्व ऑलराउंडर ने हालांकि वापसी की उम्मीद जताई। उन्होंने कहा, कड़े दिशानिर्देश होने चाहिए तथा हमारे पास तीनों प्रारूप के लिए खिलाड़ियों का कोर ग्रुप होना चाहिए। आपको हमेशा पसंदीदा रिपोर्ट नहीं मिलेंगी लेकिन इसी तरह से आगे बढ़ा जा सकता है। इसी तरह से छह से आठ महीने में भारतीय क्रिकेट को पटरी पर लाया जा सकता है।